b'\n_START_ARTICLE_\nPredmenstruacijski sindrom\n_START_SECTION_\nVzrok\n_START_PARAGRAPH_\nTo\xc4\x8den mehanizem nastanka predmenstruacijskih motenj ni poznan, obstaja pa ve\xc4\x8d teorij o patofiziologiji (vpletenost steroidnih hormonov, serotonergi\xc4\x8dnega sistema itd.). Vlogo naj bi imeli razli\xc4\x8dni endokrini dejavniki (hipoglikemija in druge spremembe presnove ogljikovih hidratov, hiperprolaktinemija, nihanja v krvnih koncentracijah estrogena in progesterona, nenormalni odziv telesa na estrogen in progesteron, prekomerne vrednosti aldosterona in ADH ...).\n_START_SECTION_\nZdravljenje\n_START_PARAGRAPH_\nZdravljenje predmenstruacijskega sindroma je simptomatsko, s pomo\xc4\x8djo zdravil, diete in svetovanja. Prvi korak pri bla\xc5\xbeitvi simptomov je zdrav \xc5\xbeivljenjski slog, Priporo\xc4\x8da se u\xc5\xbeivanja velikih koli\xc4\x8din vode, u\xc5\xbeivanje manj\xc5\xa1ih obrokov hrane ve\xc4\x8dkrat dnevno, raznolika, zdrava prehrana, telesna aktivnost ... Protibole\xc4\x8dinska zdravila, kot sta aspirin in ibuprofen, pomagajo pri laj\xc5\xa1anju bole\xc4\x8din. Kontracepcijske tabletke lahko poslab\xc5\xa1ajo ali obla\xc5\xbeijo simptome. Pri nas se specifi\xc4\x8dna zdravila za zdravljenje predmenstruacijskega sindroma ne uporabljajo, ponekod, na primer v ZDA, pa uporabljajo zaviralce ponovnega privzema serotonina.'